## Agricultura acusa el Govern d’Espanya de desistiment de funcions perquè no ha reparat l’embassament de San Diego

*** La directora general d’Aigua i Desenvolupament Rural, Sabina Goretti, subratlla la necessitat de reformar l’embassament per a la continuïtat del transvasament Xúquer-Vinalopó**

La directora general d’Aigua i Desenvolupament Rural, Sabina Goretti, ha instat el Govern central a reparar l’embassament de San Diego per a garantir l’aigua que necessiten els regants de la província d’Alacant.

Goretti, ha destacat “la necessitat i urgència de reparar l’embassament per a garantir la continuïtat del transvasament Xúquer-Vinalopó”.

En este sentit, la directora general ha explicat que “perquè l’aigua arribe als regants i siguen operatius els trams I i II de les obres del posttransvasament, les quals està duent a terme la Generalitat Valenciana amb una inversió de 30 milions d’euros, el Govern central s’ha de comprometre a reparar la bassa de San Diego.”

Així, Goretti ha assenyalat “que el Govern central no pot fer desistiment de funcions i ha de complir amb el compromís del transvasament Xúquer-Vinalopó, tal com està fent la Generalitat Valenciana. El Govern central ha de donar una solució definitiva i viable als problemes que es generen en l’embassament de San Diego, i que no van saber fer des del primer moment”.

“Defendrem cada infraestructura que garantisca l’aigua que necessita la Comunitat Valenciana” ha indicat Goretti.

Finalment, la directora general ha denunciat que “mentres el Consell de Carlos Mazón està complint amb els regants d’Alacant, València i Castelló, el Govern central torna a girar l’esquena a l’agricultura de la nostra terra. Amb la seua actitud el govern central posa en perill un sector estratègic i milers d’ocupacions”.

Fecha: 20/07/2024